정조 18년 · 목
廣州竹山陽城等三邑御史朴崙壽書啓曰一陽城縣監權䘩性旣柔善俗又勁悍威不能束濕明不能察奸三十餘石之租百有餘兩之錢稱以鄕廳修改之用至有收斂於面里任之輩都付奸鄕一任乾沒雖非多數係是不法雖不入已大招民怨推此一事其政可知至於俵災抄戶卽目下切急之務而尙不擧論刊布恩綸之村村謄付列邑皆然獨於本邑境內初無閭里之謄付使一境之民莫知分數停代之特恩身爲邑倅一委吏鄕全不事事觸處憒憒災邑分憂之責有難付之如此之人合施譴罷之典一竹山府使柳仁哲政欠實績事多姑息邑客之出入衙舍倉監之夤緣圖差俱屬瑣謗而俵災抄戶之政頭緖稍成分數停代之際區別頗詳一廣州府尹徐美修人固恬雅治亦慈諒而保障之地威掹不足歉荒之歲政務多曠抄戶浮謗雖難準信而其在責備宜施警勵已上栍邑一安城郡守曺允植圖報爲心奉職惟勤荒政設施頗能綜密一水原判官鄭東協鍊達之治濟以周通抄戶捧糴綽有規度一果川縣監金履裕治有氣力訟牒無滯村店之揭付綸音最爲勤幹倉糴之嚴飭精捧頗有民譽沿路各邑○高陽坡州長湍豐德等四邑御史洪樂游書啓曰高陽郡守王道常小心居官竭誠願治抄戶從實俵災無怨捧還之不濫播譽於道路聽訟之或疏可恕其歷淺坡州牧使趙宅鎭爲政似有氣力而民譽無聞用杖非不威猛而吏悍難戢抄戶則里報之外見多査櫛而班戶中前府使李尙說之朝士抄入官屬中鄕廳使令車成得之有料許付一則循私一則不察見漏之民以此稱冤需米不過官廳之需用而米色之點退太過街路之呼怨煩多卽此數事災歲分憂決不可付之如此之人合施譴罷之典長湍府使李鎭翼精力未周吏奸莫察威令不行民訟輒滯抄戶則專委吏鄕而一境之貧窮不免見漏俵災則雖曰均及而九結之乾沒吏供脤罪蓋其衰老之年昏憒之政終難責之以災歲字牧之任豐德府使李文爀爲政則柔而吏奸不至恣橫督糴太急故民情由此遑汲惟其俵災則躬審海面而譽在從實抄戶則一從里論而冤無見漏以上栍邑交河郡守丁載運俵災旣均捧糴且平場巿之移遠設近皆以爲便民人之買穀賣穀俱不出境一郡咸頌爲治可觀楊州牧使韓光近文雅固其治規糴政又播新譽以上沿邑別單曰一坡州山火田加耕執卜二十四結零每結以租一百斗式合一百六十二石零付之官廳以爲排用之物無論豐凶未當加減至若今年田畓各穀無不受災則擉於火田一例徵捧見甚可矜且名以火田百斗收捧殆若元結執稅者然況以租代粟又是法外此外色吏輩濫執侵漁之弊無所不至若或愆期未納則移錄春還竝耗捧上亦成謬例如許弊習在峽氓實爲難支之端一奉日川場巿監考自耆老所差出每場收稅時無論各穀一馱則以大沙碗滿器收斂半馱則以半器收斂斗穀則三四掬收斂卽他場所無之規況當災年如是濫徵爲弊不些依他廛例各受一分錢之意定式禁斷似合矯弊之道一長湍府會案文書自來雜亂與都會所色吏符同作奸偸弄元穀漸至耗縮之境臣於出道後收聚文案則以作奸之故所謂會案只有二三年印簿前府使徐有和收謄營件一一査徵合爲七百石自壬子冬等至甲寅秋等今又考準則米九十七石太四石果爲偸食該吏爲先嚴刑一邑如此他郡可知若不趁卽變通公穀將耗盡而後已臣意則都會所以長官邑輪回擧行以杜此弊恐合事宜一訓局總廳兩屯在於長湍東北面而總廳屯民輩來訴訓局稅米一斗價以二錢三分爲式總廳則以二錢七分收捧不無向隅之歎爲言該屯監事當捉來査處而臨發之除有難遲留嚴題申飭而果如所訴災年濫徵不可無罪一豐德禁衛軍八十名食江都留餉而每名米二石太二石御營軍一百二十七名亦食留餉而每名米二石十斗太一石今年皆以純錢備納米一石代錢五兩色落三錢五分太一石代錢二兩色落一錢五分禁衛軍一名所納當爲十五兩二錢御營軍一名當爲十六兩三錢又添本府還穀則一戶所受合爲八九石或六七石此是渠輩難支之弊一齊陵衍慶寺己酉重修煥然一新第居僧不過六名者卽內需寺每年所納錢十五兩細繩六斤栗糖六斗及本府下屬出站時供饋等事也以此之故勢將渙散云事涉悶然宜有變通之道○驪州利川陰竹等三邑御史鄭來百書啓曰驪州牧使柳焵恢恢政規頗有可觀嗷嗷民情賴以爲安而執災不均於小民停捧或漏於窮戶本州災政則實結爲二千二百七十一結零內今年區劃災四百二十一結零雖已分俵當初執災時小民畓應頉處或有不均之歎山火田則本州北面有若干起耕處此則無濫稅之弊還穀停代則本州所抄最尤甚戶三百七十五戶尤甚戶七百七十一戶已抄之戶則依朝令最尤甚折半尤甚三分一停退其中貧戶應入者或有見漏之歎代捧則分排文書未及修整難免稽緩之失利川府使南寅老爲人了了求治孜孜明官之稱隣邑亦播捧糴之勤本府爲最本府災政則實結一千四百六十二結零內今年分俵災爲四百四十八結零而民無怨言山火田則本府處在野地初無起耕處還穀停代則本府還戶四千一百八十餘戶而抄出最尤甚一百四十餘戶尤甚一千六百九十餘戶竝爲依朝令停代陰竹縣監尹命基人旣牢確政又寬平官吏輩怨言雖由杖猛牙兵錢蠲給最爲實惠當此災年庶不負百里之責本縣災政則實結爲一千六十餘結而今年災頉爲一百九十餘結其所劃得之災亦已分俵別無中間消融之弊山火田則本縣亦是野地初無起耕處還穀停代事本縣還戶二千八十餘戶而最尤甚三百餘戶折半尤甚七百餘戶三分一停退代捧則尤甚戶折半之次稍實戶三分一而果無貧富相混之弊遺棄兒三邑中姑無遺棄之患各其守宰皆已申飭面里使之搜訪而臣遍行閭里民皆曰自朝家蠲恤之後雖愚夫愚婦擧相歡欣自此稍定云來春民情雖未可預知當此催科之時民間之晏然誠甚爲幸○積城麻田漣川朔寧等四邑御史丁若鏞書啓曰積城縣監李垚㣧爲治醇謹持已簡約聽斷雖欠剛核撫摩去益勤孜抄戶則不憚再勞始錯終平俵災則自削二結而裒多益寡至於稷還之取剩恕在所用之非私麻田郡守南履範聽理剛明處事綜密罪汰奸鄕已見百姓之稱快棍治餉吏先察升斗之或濫饒戶拒納之類催科不撓於荒年貧灶殘丐之民抄錄期合於實狀簽額之殆過民口思祛宿弊還穀之必令精簸預慮春糧莅任二載政成制定漣川縣監李可運瞿瞿小心孜孜奉公初頭聲譽有若大寒之易春溢目民憂猶恐餘毒之難蘇空石收價之法永革鄙習糴包補柴之例又蠲貧廩班逋莫收雖欠彈壓之力徵族多冤方思摞理之策荷擔將散之民必欲安集納賂差任之類請令簽補若加振刷之工可別盤錯之工前縣監金養直五載居官象惡俱備昏憒兼事觴政貧墨又綠房嬖三千五百石之還穀擅分耗條盡歸私用五十一結零之災結偸食實惠不能下究七百五十一石何穀之加留而取耗太過二千一百餘石未捧者虛留而瞞報無難至若賣任而肥已頉役無數縱婢而索鍰遺臭無窮此不嚴懲無以保民其罪狀令修司稟處前後道臣若能以時察飭或趁卽貶罷豈至此境此亦不可無警朔寧郡守朴宗柱自來淳謹兼之勤勵奉行朝令猶恐不及係關民事無不親執貧富旣別於春糶而抄戶不患稽滯虛實易混於火粟而執總最爲精約定式捐廩香蔬易採無時點吏眠狵不吠米淸則廉價而代捧刑杖則準式而修飭換遞有警民恐或失前郡守康命吉老饗無獻鄙吝太甚民訴官務掉頭不簡廚支廩俸摑掌橫斂表節祠無減之穀峻價勤捧於富民山火田濫稅之法高總益增於歉歲鄕任則賂門常開歸橐則土船失利吏怨民咨至今未已遞移雖久不可無罪以上栍邑楊州牧使韓光近緝盜雖疏束吏則嚴捧糴有平斛之頌點兵得省費之方坡州牧使趙宅鎭志雖自勵事多不振荒政旣無可聞査弁或有干政若要撫民宜勉束濕高陽郡守王道常治有氣力政多修擧吏憚民懷行路稱頌荒歲孔道字牧得宜以上沿邑別單曰一俵災事朔寧則各其田民與有司面任眼同懸災自官只據此報營若得準題依數布施或有減削則等分均減自前別無奸弊其餘三邑雖無此規今年執災本官皆親審精抄依數分俵實無中間偸竊之弊一山大田濫稅事積城麻田本總不過五六結差增差減俱不大段漣川則北面火粟本屬順陵香炭其外本官所收各穀定例不過二十八石零而今年又減三石朔寧則元總爲一百七十結零每結代錢六兩合錢一千三十餘兩今年則不定監官使起耕民人自納手記比之元總所減爲五十結零俱無濫稅之弊一遺棄兒收養事鄕俗異於京城路傍遺棄自來罕有守令初不求覓但於朔末以無乎相報營而朔寧則果數次求覓而未得云故一二邑倅處申飭使求村里或有父母俱歿隣里憐而育之者此亦遺棄兒收養自官各別飼饋一停代抄戶事綸音到付爲日雖久抄報自有退擇節目近始下來下來後自本官始以抄錄各戶考其當納數爻停代分排書出把掌故自爾遲滯初五六以來始或出付面任臣等潛行坊曲時雖欲較盾於蠲恤條件各戶民人渠亦姑未知入於某等故無以詳察抄戶則遲滯而還上則催督已納之民入於停代則民本無識未知査審之方吏緣爲奸把作料理之資容有其弊大抵四邑抄戶使各其面里任從公論分等後守令親自抽栍摘奸或有虛實相蒙之戶則上下其等俾各知悉故貧戶擧蒙惠澤一今年年事漣川最甚況自金養直貧虛之後許多遺毒至今孔酷蓋別還請受者無非窮班乞泯而急於加分有訴輒許到今班戶則推剝無出民戶則逃散相繼假立名目轉及族里新官雖已枚報監營姑無題辭虛留之還新舊無當雖値曠典停代無望所謂加留穀公穀賣食之後渠自分排勒令充補由吏幾石租倉吏幾石稷什伍其數準報乃已破家鬻田猶患不足一夫陞卿九族免役故賣鄕以來饒戶富民身着儒衣名除軍案而黃口白骨之弊彌滿一境臣於出道之日卽令本官成出完文凡納賂差任者一竝收帖付火勿論其本宗與親屬隨關簽補至於還穀非臣所敢擅裁宜令道臣別定査官更爲詳覈養直之純然賣食者計數徵出其外指徵有處者今年折半或三分二停退仍令本官宣布朝廷德意以謝漣民恐爲安集之方○陽川金浦富平通津交河等五邑御史蔡弘遠書啓曰陽川縣令沈公燁志切願治而性本疏率事欠綜蜜災結則當初摘奸所執竝永久初不爲一百四十餘結而畏㥘營門減報於大槪狀以俵下之結分數給災者亦不及於舊初不名色雖與金數白徵差間窮殘之民或有稱冤大抵陽川之災政實有切苦之弊蓋水久陳荒初不落種只載量案者二十九結而除非潮汐往來則川沙落去處也戶名之入量册者雖逢十庚戌不免白徵之患以目下所見言之蘆葦之屬初不生成況禾穀付種乎合施變通以紓民力抄戶初以略少再三見退於營門雖於二百餘戶更報之後未卽頒示於民間至有見抄者不知渠名入於何等混納其軍保與還穀本數者平倉米四百石當於本邑捧留而當捧之外以主人役米加錄一斗傳令坊曲民怨頗多還穀則奸吏輩或不無以錢防納者臣於出道之後一一刑治各別嚴禁而但其以喜飮之性上官之後一切斷飮者志在勉勵庶責來效金浦郡守兪漢雋治固勤勵勉在剛克災政雖無所失糴弊實有難堪蓋舊官虛錄竝督此時或有徵族之擧閭里之間頗有民怨富平府使康命吉人旣貪鄙事多猥雜一念經營只在錢貨百務期會從付吏手災結初委面吏之幻弄終作攫取之妙計畢竟不分於民者六十八結九卜七束稱以新起勤徵於各面者又爲二結四卜七束則災結偸食合爲七十餘結而每結價定十五兩統以言之恰過千數之外其篾法無忌若是之甚臣於出道後以馬牌成帖使之還給民間各宮房免稅一百九十餘結下吏恣意防納今以巿價之高峻每結加徵二十卜則不往不禁至發利不可獨食之言隱然欲奪取其半春間劃得儲置米一百石以衙祿移補其數以大同錢六百三十兩輸去蓋以衙祿作錢則其價多損於大同之收錢於民者故爲此換名之擧官需米例於八月捧納而尙不捧一石民有願納者輒皆逐出囑托官廳色吏曰若至正二月則一石之價當爲十二三兩百姓若不以此數來納則切勿捧納云今番下來時吏房所管各宮免稅錢三百八十餘兩先下馱去戶柴每戶例爲四束價當八分而各徵代錢三錢來頭所收者亦令先下以去此外官用百物價重者以歇價奪入價少者以高價代捧如治匠木手等處使之造納器用不給原價昨今兩年陵幸親祭時色吏之雜物進排下記以儲置米會減而下吏處若干塞責而止還上則委之監色其所濫捧已無限節而或有加數徵捧者故所謂色落升斗臣卽令改造以給加徵之監色亦皆刑治外此軍米軍保之科外添徵抄戶分等之虛實相蒙俱係不法民情之憤惋日甚擧有不保朝夕之心皆曰此人不去吾屬死矣其孤恩負國之罪實所難恕康命吉罪狀令攸司從重勘斷斷不可已通津府使金履容人旣昏憒難責邑務之剸理事多顚錯全委吏鄕之舞弄以其災結則無以遍全坪之陳荒以其抄戶則不能周通境之窮殘昨年極米錢一千餘兩不卽上納於京司作爲料販之計以五百六十三兩散給官屬與府內之民使之待秋納租一石今當凶歲無以收租則各徵以二兩錢其外吏房處所在之三百八十餘兩不知用於何處分還時用以小斗取剩者米爲四十三石租爲三十石而米歸私橐半又作租九十四石方此督捧勅需米本是盡分於民間者而除出二百九十餘石一百九十七石則分帖於各房官用之犯朔加下者九十餘石移付司倉別無歸屬今當捧上加錄一斗一升於本受四斗之民乃於一巡本還減捧一斗欲爲彌縫勅米加捧之數以外面觀之雖似朝三而暮四勅需還米精鹿自別爲害於民亦云不些今年藍浦稅船之致敗於本府後坪也匿不以報極出分給仍卽收錢改色而稱有不足之數各處船人處徵出一百七十石又於後坪居民處白地勒徵者亦爲五十石而此亦不知乾沒於何處捧還時猛加簸揚一石所納僅爲七八斗而其所簸退者乃積聚燒火民雖頓足流涕嗟無可及此等怪駭之政前所未聞此外蠲恤條件之應行節目多不如式軍布軍餉則無別於抄戶分等代錢代穀擧入於下吏弄奸一境之民嗷嗷散而之四者首尾相接臣出道後一邊刑治作奸吏鄕一邊曉諭將散民人使之安接一邑之人聞臣出道盈庭來訴曰德浦鎭餉米春間則每石三兩式以錢受食而今則以米十六斗五升輸納此爲難保之一端以江都留餉言之江都之民以留守之令只捧三兩三錢而通津民五兩定式之外加納八錢五分若得一如江都例庶有息肩之望云此雖窮民猥屑之言細究本情亦不爲怪大抵金履容所犯皆是不法論其罪狀合置重律交河郡守丁載運通鍊之治已成規度俵災旣均民頌實惠捧糴且精吏不售奸但本郡有切悶之弊稅大同米太與營需米及官用雜役條每於春間以倉穀補給上納或先下用之待秋具耗捧納已成謬規以此之故本郡戶還不過爲三四巡而其中計除江都與坡州防營等米則本倉所分每戶只爲九升米此外受食者乃是勅需與平倉米而已大抵補給先下之例實爲痼弊絕戶窮民之拒納豪族猾吏之防結皆由於此目今吏民之逋至近數千石不可不一番釐正以上栍邑高陽郡守王道常人旣安詳志欲殫竭訟無明斷雖或可欠糴有毀聲出行勤勵以上沿邑○永平抱川等兩邑御史鄭履綏書啓曰永平縣令朴奎淳爲治頗有氣力政懋束濕吏憚民安災結則該邑田多畓少且今秋穡事不至尤甚故元無執災之事山火田則每卜收稅例爲一錢而無一分濫徵之弊遺棄則詳加察問初無見存則飼饋穀消融與否別無可論停代抄戶則分等精抄少無虛實相蒙而較省恤典亦無相左之弊蠲恤諸條一依頒降事目擧行抱川縣監趙重鎭自持謹畏濟以誠勤必盡殫竭之心克著慈諒之譽俵災則旣精且約永無官吏輩偸竊作奸之弊山火田則本邑規例乃以七束爲一卜收稅則每一卜爲一錢而或有一二分加徵之弊是乃奸吏偸竊者臣於歸路出道嚴治該吏旣徵之加數使之一一還給未捧者一從常定之數事嚴飭遺棄則亦無所存停代抄戶則當入而不入者其數夥然當初邑報乃五百餘戶而營門減削至二百餘戶以此之故遺漏貧戶自多稱冤今若更令加抄毋或落漏則實爲窮民之大惠至於已抄之戶較看恤典亦無相左之弊蠲恤諸條亦依頒降事目擧行一永平素多稷還而今年則實無本色備納之望民情皆願以皮稷一斗代納小米三升蓋皮稷一斗所出亦三升故也石數雖似減縮其實相當今若從民願許施則在還穀元不失數在民情實爲從便一本邑有守禦廳屯田而境界之間多有戶曹元帳付收稅之地此則自本邑執卜而該廳屯監下來收捧之時混同收稅以此民冤狼藉且以收稅之法言之每一卜一錢該廳則每一卜以小米五升收稅作錢而今年則歉荒之故以錢代捧者爲二錢四分屯民至有呼訴本官之擧及今釐正實爲救荒之一助一抱川有常賑稷而其數至於五千五百餘石之多民情皆願以錢以租代納蓋稷貴於錢租故也從願許施恐合事宜一本邑穀總元數夥然此時捧糴實難如期民情皆願毋論某穀就其中稍登者以石代納云還穀法意重大不可以一時民情有所闊狹而旣有所聞亦爲論列一巫覡之事爲弊莫甚粒粒辛苦之穀其將消瀜於此此則到處皆然使各其官長另加禁斷則庶或爲萬一之助○衿川仁川安山南陽等四邑御史柳師模書啓曰衿川縣監洪景厚看坪之役初不親擧執災之政專委鄕手始以每斗種三斗出者切勿許災之意嚴飭里任里任專事減約又其操縱懸錄之際多致夤緣舞弄之弊甚至陳棄之田僅收斗稷而亦不給災用手之奸鄕雖已汰勘漏災之窮民擧多白徵執災之數如是零星則一縣所俵可知無多試就所謂尤甚里數處探其災頉數爻多不過一結許少或止五七十負通計六面三十四洞之中除却稍實里全不給災者則所俵之數庶可綽略反隅而因本縣牒報所下災結爲一百五十一結零則當初約執而濫報可知分俵之數若是些略則許多未及民者明有歸處而吏奸亦無以闖售在在竊言難於防川所謂抄戶則旣使里任分等抄納又令該色逐名點關務從裁減試於坊曲抄戶之文數其見抄戶名則一里之內或十數或七八俱是之次而尤甚絕罕見聞所及之絕可矜者如非見漏則僅入之次燈使無告之類多抱夫圖之歎至以爲始見綸音之下者莫不環聽感泣以爲今我縣倅之對揚大異渙發之恩言吾等尙誰賴活云云雖以糴政言之所謂開倉禮之斂民而供吏者數甚夥然而不以歲儉而飭減差使錢之貧多而厭慾者幾至數緍而不以貽弊而小戢官不親捧斛面多厚柔軟之誚委屬之怨到處喧騰遺棄搜訪事遍探邑村無一民知有新令申飭而路店場曲亦無出揭官令處只有前官時搜得一名在於邑里飼饋之穀自官親給不至消融山火田則本縣元無執卜處本縣治道之役試探民弊有無則到處民人樂趨不憚雇價之日給十文亦云過望而始聞縣倅之言則將以五升米爲一日雇價計減於所納還穀云矣今忽以一錢替給又或晚時赴役則一錢之中減却數文此或爲中間消瀜而將校差帖大是貧民靡財之弊而見存校額不爲不多則分省役處不患無人而過聽首校之慫慂出帖絡續徵費不些此爲弊端安山郡守趙鎭完莅任以來曠官居多邑務委滯加以營邑不相能凡係荒政之可合爛商者一不委曲轉達左右拮据此爲通一郡齎鬱致怨之大頭腦本郡治海三面全然失稔十之七八而遍探面里災頉零些故採問其當入不入之由則到處民人皆以爲秋成後邑倅初不親自看坪但使面任鄕所精執報災就其見報之中太半減削而屢訴稱冤終不改聽故不得已一竝刈穫則每斗種生穀之數多僅三數斗少止五六升邑倅始乃行審已穫之形止謂以民間告歉之太過無意軫恤不許災頉所謂尤甚災頉之類一里而爲數十負一面而爲三四結通計一郡六面之內厥數無多探問報災都數於面任處則以爲邑倅言內得災三十二結之外又有加劃下來者而旣無以派及於未執之類不得已略添於已執之處云云本郡所下災結果爲三十六結零則當初所報可謂漏十掛一而元俵添給不甚相左而眉隱莫察橋叱朋興至以爲梁及官指停代抄戶則只有若干尤甚戶折半停代而三四分分等之法不甚別白到處扣問皆以爲執災時尤甚面里尤甚人戶俱不得平均抄入則新還身布停代亦不過災頉中若而人而已許多尤甚朝夕難支之類幾乎全數見漏督還日急已逃者將多將徒者亦夥然安山之民不如無倅怨聲流播隣境代悶雖以戶役言之逐益販鹽民嫌多取越例貿蝦戶怨低價村泯則疲於供納邑人則困於馱輸至若戶蟹價之中廢而今復氷庫村之創定而斂錢俱是荒年病民之端遺棄搜訪事遍行坊曲無處不問而皆不知新有朝令別飭村坊俱無書揭山火田則沿海各邑元無耕作處本郡所在禁營屯田宮房稅畓收稅等節民無怨言仁川府使李衡弼躬檢田間或替鄕而要皆親執較量所下災結逐條後錄於蠲恤條件之下遍揭邑村俾知數爻此邑他邑之所未見而準數均俵衆口一辭屢於場巿躬奉所下綸音宣布朝家德意勉其懷保示以悃愊聞者感悅隣境傳稱臣於廉訪時始入其境訪問蠲恤條件則村夫野人幾皆應口誦傳抄戶則預於秋成時別錄家坐人口區別稍實貧殘及夫朝令之下按錄區分定其等差但預抄時面任輩認爲循例而不甚精擇民人等省作不關而無意願入及知惠澤之旁達始有見漏之稱冤而因訴追入尙患難遍或不無向隅之歎代奉之例自有準折而米太單代雖從民顧有違糴法斛面則稱平量餘則與民尤甚身布之令前畢捧者竝皆依件折半還給民望方切譽聲頗作但束濕差疏奸竇莫察停代之錢穀或歸於舞弄逋負之徵納或出於求乞有難以身無所于竝加參恕遺棄搜訪事年前申飭之外別無坊曲知委本府大野洞有總廳屯畓而該屯監朴姓人濫徵稅穀元定之外幾至倍蓰又於曰于田尤甚之地今徵本色之穀民願代錢而不惟不許及益刻督怨詈交興咸曰難支以上栍邑南陽府使李翼晉本之綜明濟以勤孜躬履田塍而災俵得均手執抄簿而戶排稱平慮糜穀則場巿禁釀軫省費則戎點除馬譽聲藹蔚隣郡艷歎右栍邑之中仁川九面治海最多被災尤甚仁安之間舊有戶曹堰畓屢百石種今屬華城而醎醝之地偏受枯傷或已收而全棄或未穫而抛置居民無以賴活土在之官旣難任意給災收稅之吏又不隨所顧恤民人稱冤具狀無路自達至以矮荎病穗逢人輒示俱道白徵之可悶所見極可矜憐凡係荒政之可施者前後蠲惠之典靡不容極各道告歉雖有差等以今遑急之狀脤貸之政恐不可遲待開春令各該守宰抄出目下頷䫆之類毋論歲前後不時賙賑俾免捐療恐爲急務○振威龍仁果川等三邑御史李肇源書啓曰振威縣令吳在斗爲吏旣鍊束下頗嚴抄戶精而虛實無混淆之歎捧糴勤而吏鄕絕舞弄之弊遠近同聲有譽無毀遺棄四名製給衣袴分置邑店龍仁縣監徐理修捧還之際克著勤勵之譽聽理之時擧稱剖斷之詳而抄戶稍欠精約執災或有遺漏至於遺棄兒境內雖未有覩官無知委於民間殊非對揚之意果川縣監金履裕治務庶愼而終欠振勵誠切願治而病或妨事委鄕捧糴不無奸弊遺棄在道未卽搜訪移轉米之捧留也吏鄕私捧代錢每石價爲九兩九錢之多而不能察飭別單曰臣於暗行諸件中俵災火稅兩條另加廉訪則災結文書未及勘完姞不分俵於民間火田則獨於龍仁一面薄有所收而執卜不至濫觴民情亦不怨咨一凡有裨於荒政而未及施者細加採訪則移轉之納勅米之捧民情可覘大抵今年之穀出米至少如辦一石則當費四包租故貧民力窘無以拮据民情願以太倍納蓋以二石太價反歇於一石米價明春還分受食之際又優爲救荒之資故也事係重大令廟堂稟處一年少壯健惰於食力者名以乞丐在處成群恐喝爭閧行惡多端以此閭里不勝愁惱令廟堂嚴飭各路乞丐守癃老病弱外凡係遊衣遊食肆惡作弊之類一切以治盜之律禁斷○陽智安城等兩邑御史鄭東觀書啓曰陽智縣監洪旭浩人本慈諒聽理旣勤捧糴頗精誠心做去不無可觀而但俵災不均虛實相蒙火稅濫徵一依前總者已極可駭而抄戶不無混雜還戶旣爲減抄軍律則尤從剋削另爲錄置一邑所抄僅爲二十六名本邑尤甚戶通計二百四十餘戶而除其班戶八十餘戶民戶爲一百六十餘戶其中各樣軍保必無若是零星之理以臣目見還上停退之戶身布準捧者亦已多矣此雖吏校之偸弄其不能察飭之罪在所難免安城郡守曺允植志切願治政亦少疪而猾校用事民受其害停代綸音頒示最晚今月初七日場巿宣布後民乃得聞至於身布之今前準納者旣入停退之戶則事當分數出給而今過屢朔姑無所聞空官時留卿之還上濫捧怨謗旣多尤甚戶成册之尙不釐正奸弊莫察當初執災減削太過晚後分俵些略特甚殆過白徵民怨狼藉以上栍邑果川縣監金履裕曠官常多糴政有幻弄之歏吏奸莫察軍錢有濫捧之弊至於平倉穀代錢之每斗六錢零尤爲窮民稱冤之資其餘細瑣姑不畢論廣州府尹徐美修職居保障政先撫摩俵災旣均捧糴亦精民頌方洽道路皆傳龍仁縣令徐理修勤惠爲治寬惠可尙而外倉之捧糴太濫面里之抄戶不均催科之校頻出村閭民情未免騷擾陽城縣監權䘩政委下吏茫無統緖糴政之紊亂抄戶之些略怨謗大播綸音之晚後頒布萬萬可駭災結隱匿倍於分俵之數現發於繡衣出道之後始欲加給民間云而姑未聞區處之何居以上沿邑別單曰一山火田濫稅事陽智外數邑或有若干結而數旣零星徵不太濫一遺棄兒收養事安城龍仁兩邑之泒給糧資已聞於採訪之際其外四邑元無路上目見者一之次戶還上身布之四分一停退旣載於蠲恤條件而抄戶時初不擧論邑邑皆然潛行時亦已採探出道後又爲査問則皆云俑局印頒册子及巡營關文中元不載錄故不得擧行云云事極訝惑竝此陳聞一今年歉荒挽近所無而田穀尤甚朝家雖有分數代捧之令而無路辦出及當催科之際反有以本色願納者實甚矜惻趁期畢捧實無其勢此際又以田稅大同勅還等各項名色一時竝督則恐無安保之望惟正之供雖不可議到至於勅需米租則或依他還上例分數停退或以折錢代捧春間又以本錢分給待明秋登熟還作米租則可以少紓目下倒懸之勢一陽智縣有守總兩營屯田自各該營定校監捧斗捧斛捧其例不一而加升之弊彼此同然自今以後一依稅穀例竝令以斛捧上加升之規另加禁斷而或有如前襲謬之弊監捧之校令各該營從重科罪一龍仁縣上東村面有糧餉屯田而京納之時加升雜費至於每石七八斗之多者已極無謂而今年本屯被災頗多秋間該吏之下去看審也災頉不許把束比納一如前總事近勒徵民多怨咨乞令該廳嚴加申飭俾無荒年濫稅之弊而使之以斛精捧其加升雜費之太濫亦宜嚴禁一軍保米今年作錢代捧者每斗以四錢折定則六斗之價當爲二兩四錢而各邑所捧或加徵一錢五分或加徵二錢査問委折則各項雜費至於一錢云已極可駭其外一錢則稱以改都案債每式年收捧一邑屢千丁每名一錢通計爲數百兩則所謂京司人情所費者未知爲幾許而其餘則盡爲邑吏偸弄之資宜令有司之臣量宜裁減行會列邑頒示民間俾知當納之實數此外更不得加斂一文以防侵徵之弊恐合事宜○楊根加平等二邑御史鄭晚錫書啓曰楊根郡守尹行醇剛明不足非無愛民之譽全闕束吏之政言其俵災則自已實無染指而該吏敢肆偸手見捉者五十九負四束言其火稅則通計其全減分減比前年恰過四分之一不爲不多而遑汲民情猶未洽然若其各宮各司所屬各自收捧而其所定稅雖曰素輕全無蠲除分院所屬初旣最重今又無減爲瘼忒甚言其遺棄則臣或見聞而初不收養言其抄戶則分等從輕最尤甚者入於尤甚尤甚者入於之次者間有之較看乎蠲恤條則昨年族徵未捧者一百三十八石零以新還樣出秩未捧之勘以已捧舊還之翻作新還自有法禁而且違停退之令新還則最尤甚尤甚戶之停代依準朝令而之次稍實則一體準捧有違之次四分一停退之令臣於出道後究問則謂依刊頒册擧行故如是云云身布則他皆依朝令而之次戶之無停亦如捧還例驛貢則四等抄戶準捧無別牙兵米錢果依朝令而若其牙兵身米之襲謬濫捧軍人故債之冒禁勤徵其他瑣瑣見欺種種貽弊雖非掊克肥已之事難免疲軟不勝之責加平郡守柳得恭爲政頗有氣力處事間多詳明居任未久頌譽蔚興而言其俵災則尙有該吏之容奸不無民人之稱冤言其火稅則各宮各司之柴場各收準稅獨毓祥宮所收多有蠲除本郡次知則山麓易察處可謂從實執卜而絕頂難到者率多望虛打量言其遺棄則不聞搜訪而養育言甚抄戶則初旣抄出四等末乃分作三等最尤甚謂之下戶尤甚謂之中戶之次稍實通謂之上戶而所謂下戶計一面多不過十餘少僅爲六七故民多以見漏稱冤較看乎蠲恤條則舊還竝停而新還則下戶中戶一依最尤甚尤甚停代之例上戶只許三分一代穀亦無四分一停退身布則初或依數準捧今乃分等還給之次戶亦無四分一之停牙兵米則或捧四錢三分或捧四錢五分其二分五分似是情錢驛貢則三等抄戶一體沒捧蓋其爲治大體則固可細節有未盡其於聽訟或不無受囑曲決之謗以上栍邑監司徐龍輔律已淸愼守法明確料理荒政百姓無顚連之慮殫壓守寧一道有澄淸之望而道臣體重只擧大略中軍安宗厚旣無赫譽亦關顯疵以上本道監司中軍廣州府尹徐美修抄戶頗詳捧糴亦精謹雅之治民可賴安楊州牧使韓光近聽訟旣敏理劇有恢莅任數月譽聲頗聞平丘察訪池日賓馬政雖無所闕而驛貢之不停有違朝令以上治路守令察訪別單曰楊根南北有江斫柴資生雖失於農猶賴於山加平則帶江者只一面耳故深峽遠江之民最爲遑遑今若依封書中條令兩郡之次戶之身布新還竝令四分一停退加平郡所抄最尤甚者旣甚零星更於尤甚之次中次次抄上竝爲折半或三分一停退恐有助於接濟之道楊根南終一面南中半面及廣州六面乃分院所屬山火田稅較他極重且家戶稅米每戶出大米一斗五升又納本邑戶役楊根西終面乃尙衣院所屬而大戶之春秋所徵杻木二十餘馱松木十餘馱而中小戶以次減納竝皆夥然此是一邑偏苦之役合有變通之道注數介之獵卽年前負雉機軍革罷之後使峽郡捕納兒雉者楊根爲弊尤甚時惟方農校吏面任十餘輩來留村中齊發戶軍一望或一念奔走山谷官屬之供饋村民之廢業爲弊不些亦合從便矯革身布一也砲保步兵騎兵各軍門各衙門保等布不可有異同元錢固無加減而情錢懸有多寡砲保御營保禁衛保情錢皆爲六錢其他諸保較此半減此是京營之橫侵宜令均一分定加平之牙兵身米奴則三斗良則六斗而楊根則奴牙兵身米爲四斗流來已久臣於出道時使之減捧則謂以守禦廳所納情債夥然一斗加捧每患不足牙兵收米人皆厭避云亦令該營往復變通恐合事宜園所所用及華城城役所需雖至細者必厚給本價無或一半分貽弊於民間楊根郡之貿納橡實生葛也將校色吏輩寅綠弄奸橡實一斗徵錢一兩生葛一斤幾滿一馱而又責若干錢情債此豈朝家給厚價貿取之本意哉臣於出道浚痛治作奸吏校以楊根觀之難保他邑之必無此弊宜命道臣另飭列邑凡諸貿納嚴杜奸竇臣旣奉聖旨有禆荒政者晝宵思度終未有得伏念治民如治巿撓之則散況此大歉列邑之結役戶徭漸致繁重孱守婪吏無難侵漁若擇守令輕徭役俾盡懷綏之方庶可爲荒政之助○喬桐江華府俵結摘奸史官曺錫中書啓曰今年荒政莫要於俵災抄戶故先從二條另加探察則朝家憂災之德意陸續故守令莫不惕念畏罪劃下之數幾皆及民至於書員輩加卜之弊稱以筆債無邑不然旣未能逐邑出道故只於喬桐査出十二結零而不可以年久謬例置而不問故卽爲分給民間抄戶則列邑分等不無優劣之可言大率言之則尤甚最尤甚之間不甚逈殊互相出入故易致面任作奸之弊一邑之內里又不同要之簡抄而見漏雖有之以稍實而入尤甚者絕無而僅有以此觀之抄戶分等大爲捄荒之美法若以如干虛實之相蒙而聲罪則殆無完邑故不得一一査出只於喬桐出道時令本府使更加考察封書中蠲惠條件內有之次戶四分一停退條而列邑只抄兩等而之次戶則元不擧論民戶之不至尤甚而未及稍實者不無向隅之歎喬桐兼府使許任撫摩之政濟以精簡不率衙春節用鳩廩防給籍價者米爲六十餘石修改戰船者錢爲一百餘兩魚蠏常納之屬計戶蕩減癘疫無依之類給糧救活捧糴則逐日親察而務從精平抄戶則乘夜潛行必審虛實誠心求蒭治規已成災歲民情猶恐或失至於十二結零加卜之弊雖綠流來襲謬未免不察之失前府使許近則去後醜謗尙多嗤默衙客則勤娶富漢寵吏則橫侵魚商龜防船添木餘材發賣錢五百兩不報軍需本錢而歸於私用富民錢四百餘兩稱以貸用而或成給座首帖文或裨將傳令其他鄙瑣不一其端屯稅租五十四石陸軍番錢一百六十兩昨年停退前如捧者竝歸消瀜民皆稱冤故推治該吏令時府使刻期徵捧如此不法之類遞任雖久合施嚴勘江華留守曺允大殫誠撫摩隨事蠲惠經歷權彝性爲治頗欲誠勤捧糴不無條理通津前府使金履容捧糴尙嚴而焚則可駭報災稍略而怨者太多流亡則有坐視之歎拯米則有添價之謗不可以遞職不論金浦前郡守兪漢雋文雅故事或闊疏慈良故心存撫摩舊還穀之虛留漁夫米之加徵難免不察之失而旣非自犯亦能覈實俵災抄戶民無怨言陽川縣令沈公燁戒飭或出小心立條先欲正分而抄戶之惟恐或多誠出畏㥘首鄕之每事必問亦綠闇劣災歲蒭牧恐難責效諸邑民情諸般蠲惠之後擧皆安堵最是喬桐荐遭歉荒又添一病比之沿邑殆有甚焉臣於出道之後遍行坊曲招諭民人宣布朝家德意使之尊安厥居則莫不攢手呼嵩民情之可以登聞者及封書中條件擧行與否別單論列別單曰喬桐府抄戶比原戶殆近其半所謂稍實亦不成樣民人等皆以爲惠廳所納大同米三百餘石昨年停捧條之今年當捧者萬無備納之路依他永停冀達天聽而旣係民情玆敢論列本島民畓爲七百六十餘結而可以自備種子者不過五分之一其餘皆待官給之種量其分數殆近三千石今年當捧還租竝耗不滿二千石則雖盡數分給於種子太患不足而軍需錢穀亦多類是捋士奴婢之給代放料尤無其路防禦之地非比陸邑賙賑之道無異昨年宜令廟堂及該帥臣預爲講究蠲恤條件則臣之所見諸邑則擧皆揭牓於村閭店幕凡係該邑所關之條則一一奉行而各營諸軍身米保米以每斗四錢代捧假令當納三斗者錢爲一兩二錢而或捧一兩三四錢五六錢詳探委折則皆謂元納外雜費及馱價不得不加捧而太涉過濫元納外雜費量宜定給俾無中間濫雜之弊恐合事宜禁御兩營江都留餉米依北漢餉米江都移轉耗條俱以每石五兩代捧兩營鄕軍自納者每一石或納五兩六七錢八九錢至於太則定以每石二兩而亦納二兩三四錢五六錢皆以爲耗色落條俱在其中云終未信然而各邑所納之數若是不一則中間濫捧之弊難保必無分付兩該營合有査實停當之道山火田則所見沿邑元無起耕處遺棄兒亦無收養者路傍村巷亦未見遺棄之狀○楊州廣州俵結摘奸史官徐俊輔書啓曰楊州牧使韓光近到任屬耳闔境想望束吏則嚴愛民則切災歲捧還旣平斗斛訟庭惟捉必遺面差眼眚欠明而不至遺失手段鍊塾而亦能剛核而但戢盜之政間或抛棄民間頗以此爲悶前牧使李東馨爲治殊甚雍容徵逋亦足嘉尙但旣決之訟或因聽囑而反案方農之時間多輕罪而滯囚歸後人言尙未止息一災結農形不至尤甚報災元來精細而本州有若干川浦及年久陳荒充給之方多在於此故新災俵及自歸些略解事之人皆曰固然而至愚之氓間或爲說而參以所聞別無大段白徵之冤亦無中間幻弄之弊一山火田事本州執總牧稅別無過濫御營廳屯田在山內面而亦無別般爲弊之端一遺棄收養事本州旣無收養官饋之事別無中間消瀜之可論一抄戶事則本州年事上足爲稍實下可爲之次故抄出之際以簡爲主未入之類或有當入而不得入者抄出其最可矜者加數添入以慰民情恐不可已一檜巖古州內等面民結以官需磨鍊一矣二結五十負內春秋所納米各一石此外只納結錢例也而若値各陵寢修改之役則每一矣先收錢一兩五錢雖每年四五次番番斂歉而本州旣有陵役廳陵役所用皆以儲置米會減故名以還給而其實則邑吏面任從中操縱畢竟消瀜流來此弊非今斯今若是結役所出則宜有每年每矣多少間酌定之殿而旣不出此還給之數設令準給便同民貸莫重陵役又不免苟且況名曰還給而不爲還給者乎此一疑分付畿營嚴飭本州凡係陵役一從定式以儲置米取用每一矣先爲斂錢之弊另加禁斷斷不可已一陵辛時分辦馬槽柴草等雜物例以儲置米上下而亦有每面每戶輪面斂錢而多或至二錢班戶雖免民戶徧被道臣巡審時亦不無斂錢之弊此等謬例亦宜有痛革一龜旨禿音兩面地界有大坪禾穀間間在野冬節捋半而尙不刈取故探問委折則以爲此是兵曹馬位田打作則則可分半賭地則自有定數故今年災荒驛人則必欲依前收去作人則有難如數辦出擬令驛人目見實狀姑不刈取而如此歉歲必欲準捧以致收穫之愆期者亦爲民隱之一端分付兵曹嚴飭馬戶從公論量宜減給仍卽收穫此後則一從年事豐歉從實執卜俾無爭詰紛紜之弊一平丘雙水兩驛卽京路初站而以其各陵寢至近之地承旨奉審及史官宣傳官木根摘奸禾穀摘奸之行或値兩驛馬匹盡出之時勢不得不以兵曹馬仍把而仍把之貰責出於兩驛馬戶每十里給一兩錢而猶有不足百般侵漁而兩驛人馬雖卽聞知而來待兵曹驛漢利其十里一兩之雇貰不爲交替必以渠馬汲汲泩返一番二番轉成痼弊分付畿營注復兵曹使之預先知委以式交替如或有不得已仍把之時則每十里每匹貰價幾錢量宜酌定事過後自畿營鳩聚移文輸送於兵曹以杜如前濫徵之弊京願立之設置卽京外分力之意而雙水驛之京願立爲二匹而平丘驛則無之故雙水驛馬匹之苟艱未必不由於此雙水驛京願立二匹內一匹使平丘驛分當亦合均平之政一本州卽討捕營也戢盜之政在所當務而況於大臣筵秦申飭之後尢不可從忽近以校卒之貽弊村閭爲慮逢賊星訴稱以譏捕未過一日便旣撤去日前捉來一賊全不懲治旋爲放釋校卒之弊雖甚駭痛苟欲禁戢豈無其道而懲羹之過竝與荒年戢盜而抛棄者極涉未安分付畿營別加嚴飭以爲校卒則另加檢束竊發則各別詷察竝行不悖之地一所下綸音及蠲恤條件遍揭大村及店幕故過去民人之稍解文字者莫不奉讀知感臣之所過面里則無諺翻竝掛之事是爲疏忽令畿營更加申飭在所不已抄戶事則巡營磨勘未及面下姑未書揭廣州府尹徐美修政尙撫恤事多綜詳軍餉之輕秤官需之減價俱有民譽一俵災則五浦面或有以畓爲田見漏稱冤之狀而畓旣爲田則其所爲言無足聽施外此別無當執不執之患守令私用吏鄕偸竊亦無傳聞之入耳者一山火田濫稅事山城四面十里例蠲其稅外此各面官火田則總旣執實稅亦從輕別無民人之稱冤但分院次知山火田在於退村實村初月刀尺慶安五浦六面而一日耕稅納例爲小豆四斗今年則山田尤爲失稔一日耕所收量宜減稅或收折半或收三分一欲自分院以其前總之過減每日耕一二升添數收稅一面加徵或爲十餘石或爲七八石故火耕民人擧皆稱冤一遺棄兒收養事本俯旣無留養道路亦無所見一抄戶事旣無當入不入之事至於退村刀尺初月五浦等面比之楊州厥數殆多雖綠年事頗損楊州之致而不無此濫彼約之別到處民人則猶以見漏爲言人欲無窮不足取信一本府民情豐歉互錯宜居之次豐處雖不如樂歲貌樣而庶幾安堵歉處果未免荒年氣色而僅能支保比之楊州所經歷處煞有間隔一本府吏逋最爲痼弊一吏所負多至三四百石少不下一二百石年復年幻弄未捧自爾滋多而甚至於庫中分石之弊而極矣在前之斗分給變以爲斛分給分石倖而掩跡民人實無所受事之駭痛莫此爲甚此後則各項逋吏分輕重照律嚴繩湲一一刻期徵捧餉米二十石以上雖於定配解還之後勿令復屬吏案還上分給則依前以斗分給施行以防分石之弊一訓局屬龍津倉在於廣州楊根之間屯民之廣州受還者或以本色或以代穀納還至於小豆則不許代穀還民輩豆五斗代願以太三斗租二斗備納而不許云而有所稱冤然旣不備準折則不許固不是異事而今年小豆決難以本色收捧此一條特令以相當穀準折代捧以紓民力恐合事宜一分院火田所在退村等六面居民處每戶謂之刈柴價亦稱家戶米收米一斗五升而斗大幾容十五斗斛大幾容二十斗一戶所納以村斗持去二斗而猶未有餘代錢則初秋捧一錢五分穀物若或合戶而充石備納則斛上極其高厚庫子强加枰木而流落之米亦不還給其外別捧色落各爲斗餘持此一斛所納之米往納山城則幾準一石又半石若於其中至窮難捧之戶逃躱虛錄之戶則分院督責於面任面任分徵於同里隣徵族徵呼冤狼籍亟令廚院及畿營往復釐正每歲當捧實戶之該府尹從入籍數爻修成册送于分院準此施行若其捧上之法斗斛大小也斛上正平也色落規例也竝依官庫捧上例定式遵行如有違越之弊當該分院官員照法嚴繩事一體分付恐合事宜一本府所在守禦廳旗牌官六十餘人此外軍官名色又不啻夥多差帖禮錢所入合爲十五六兩村民之圖免軍役者頗有願入之類若其免軍役之規差除二十四朔準瓜出司果帖然後得免若於限內見落則還入軍保邑中猾校以其免軍役誘之差出以其禮錢之頻捧旣利其差而又欲其汰每當六臘殿最講射之時射則驅迫之俾不得舒體得中而講則詰難之俾不得開口獲栍故立落無常差汰相續目今廿四朔近瓜者什不過一事之寒心莫此爲甚此後則射講居不者每卽輒汰更令肄習略倣龍虎營等京營例限三四次居不後始許除汰使猾校不得任意闊狹軍任不至如前猥雜以合事宜一本府以獨鎭衙門且兼守廳之許多軍保一府萬餘戶不爲不多而戶不能當其軍額生纔三歲便入疤定年近七十或未老除一室之父子兄弟四五人軍役雖在壯丁許頉其一亦是通行之規而本府民人名以男口無一得免流來積弊縱難一朝釐革而宜有減額之擧亟令廟堂多般講求從長矯捄恐合事宜一慶安店舍與本驛站相距爲一牛鳴地而過去別星取其便路不入驛而入店使之出站支應故驛卒背不時來鬧借器皿而或失費祡草而無價以致驛與店之兩受其弊或當行旅入宿之時則別星行至昏夜驅出使不得接跡故泩來行人掉臂而過不入此店其他路擔炬火之冒禁責出又復如前故昔之累十戶大店今不滿十而殆不能成樣矯捄之道不容少緩自備局申飭畿營凡係大小使星竝令依法例直入本驛而出站之習永爲禁斷違越者該察訪探報畿營自畿營狀聞論勘事定式施行似合事宜一松坡鎭卽守禦廳屬而倉是守廳之倉穀是守廳之穀而納糴民人背或稱守廳倉壯營穀云年前楊根砥平屯穀給代以山城穀劃給取耗則有何毫分干於壯營而倉屬之公然憑藉監色之不能禁止萬萬可駭且色落過濫之說亦有入聞者故出道本倉後厥監色卽地棍治舊監色移文守廳各別懲礪聚會倉底民人及納糴民人申明曉諭大抵倉穀給捧當從附近以除民弊而本倉則本倉地方中大面則置而不論遠地百數十里處通同勒授受納之際動費數日往來極涉不均今年則捧糴捋半有難變通明年爲始無論遠近平均分給後捧上則只從距本倉數十里一日可以往還處酌量數爻輸納本倉遠面之附近山城處使之輸納山城仍爲自山城糶糴本倉斗斛色落等節一依山城例爲之事竝爲定式施行之意分付守廳及畿營似合事宜一所領綸音及蠲恤條件或眞或諺膽揭店幕壁上多戶村中無不遍揭大小民人莫不攢手知感抄戶記面報于官官報于營未及回下姑無書揭之事○楊州廣州俵結摘奸史官具得魯書啓曰楊州牧使韓光近到任未久而人旣雅飭政本鍊熟荒歲捧糴又甚精平民譽頗多閭里艱辛樂歲猶然況當歉荒愁困可知而第本邑之蟲災風災比他差歇且蠲恤條件曲盡民隱故雖被災尢甚之面亦皆頌祝聖恩欣欣然若不知飢寒無一夫一婦失所流散之患俵災則本邑沓總除免稅外其數尙多而今秋請得之災不過五十餘結則分俵之不能廣及勢所固然故初未付種外雖全不掛鎌之地亦未入於全災而災頉各人等處旣皆傳令知委亦各錄名分給吏背之從中弄奸初無是慮遺棄兒則無論村野山峽躬審廣採而無一見聞停代之類則蠲恤條件遍頒村閭店幕各付眞諺一通故愚夫愚婦竝皆傳誦雖奸鄕猾吏無容弄奸且官家一一廉問無復虛實相蒙而但抄戶甚精初無不當入而濫入之類反有當入而不入之歎大抵遠村之氓幾皆愚迷本里之入於何等自已之新還停代渠亦不能詳知者十之八九而若其稱頌聖恩則在在同然山火田則邑附近諸邑絕無僅有故大面不過四五石中面二三石小面一石零而從實執卜民不受欺故初無濫捧之弊總戎廳御營廳屯田稅亦無別般弊端荒政裨益之事則朝家所以前後軫念者雖使渠輩自爲之計篾以加矣到處民情果皆如此至於勸分一疑卽是歉歲恒有之事而究其歸則反爲富民疾苦之端蓋官家則勒定賑資飢民則抑執穀物故若當歉荒之年其所憂恐訾怨殆有浮於散四者矣何辛聖明洞屬設禁而防之富戶之感頌無異於蠲恤之貧民場市穀直則錢一兩米爲一斗五升赤豆爲二斗二升黃豆爲二斗五升而賣穀人聞京直甚高擧皆直往京市故場市之不出穀姑捨之雖同里之間亦無賣買民甚患之諸倉還上則還民以村斗十四斗竝色落準納而尙餘四五升尺文之尾必錄其數故無名之費不歸於倉屬民皆稱之長興神穴兩面之間見有累十餘男女扶携流散者故問其本土何在而何爲離鄕則答以爲居在北漢城內而以還米主人爲業且糶糴時賣酒食資生矣今番移轉穀捧留本邑全無粒米得食之道故乞丐爲糊口之計云誠甚矜悶恐不可無自北漢還集奠居之道海等面居前郡守李忠佐作弊於隣里者無所不至蓋其平日所爲專是捧債權利之事而少不如意則乃以大索結縛平民至用法外之刑故民皆側目莫敢誰何思陵前參奉鄭運耆旣以鄭氏子孫特命除職鄭墓伐木亦出別恩則渠當愈益感激盡心守護而乃敢憑藉朝令殆無界限亂斫發賣勒定陵軍受賂許頉居職數年之間至聚累數百金此外入聞者尢極駭痛指目怨訾至今未已廣州府尹徐美修公平之政兼以誠恪簡雅之規濟以明核吏戢民安頌聲載路閭里別無豪强疾苦之可言而本邑之歉荒有甚於楊州貧民下戶甁罌俱空而姑無一戶流散之患者誠以仰祝如傷側怛之德意且恃竭心撫摩之官政姑且忍飢擧皆安居而來頭寒事漸緊督還轉急則將不至何所止泊俵災則已自憫旱之時境內民戶無遺成册家計貧富又復分等至於人口多寡牛馬數爻親校里任眼同探問一一懸錄於各其名下其戶之飢飽寒暖其田之字號卜數無不洞知而時或一鞕獨出躬審農形被災淺深已自瞭然無所籍於踏驗書員故所得一百五十餘結之數無以遍及於所執之災而實無把束消瀜遺棄兒無一見聞停代之類則最尤甚及尢甚戶分等成册常目在之又復書揭于倉門傳令於各面使愚夫愚婦盡皆知得雖弄奸之吏鄕任掌無所容其低仰幻弄山火田則上道六面專屬分院故分院書員每年執卜之時雖與本府吏眼同擧行而及其出秩自本院更爲加出故每有民怨云場市巿直則略有加減於楊州者蓋錄市升差異之故而米穀之不出市上到處同然還上則不可謂甚劣亦不可謂極精而還民之稱頌各倉無異寺刹則城內元有九寺而一寺居僧多不過十餘名少或爲三四名年減歲縮漸有難保之形蓋營本府每年燻造時九寺同爲擧行燻太時二寺僧徒之辨賣釜鼎更爲出斂之費踏造時七寺諸僧之裹糧赴役費了多日之弊不一而足此宜有別般矯捄之政吏胥及閭里婚葬之時取用許多器皿委以炊飯造泡輸去輸來之勞鹽醬祡炭之糜其爲苦狀不言可想此亦宜有量宜禁戢之方分院坐於楊根下西面而所屬七面合爲數千戶民人輩所以稱冤者每戶納家戶稅米一斗五升於本院而稅斗絕大欲納一斗五升則私斗二斗五升猶爲不足雖在豐歲民間之辨出二斗五升固不容易況此歉荒之年艱辛可知況斗斛自有定制則用此違制之大斗者不但爲窮民之痼弊斯速釐正在所不已匣燔新罷之後匠人之用力頗減白土之虛費差少而匣燔例燔其直相懸見今例燔器一兩之價卽前日匣燔價五分之一且匣燔例燔堅脆絕殊則在分院無所益而於匠人失其利云院民之言擧皆如此分院之木物收稅蓋爲燔造之用也樓柱及板材與柴草之自兩江所下者箇箇收稅積置如山而此則幾皆鬼於虛地面內士夫家墳山禁養之木間或赭伐子孫之號冤已無可言而傳聞所及亦甚可駭此乃非今斯今而一番釐正期於袪弊斷不可已還上難捧一族分徵之法此乃不得已之政而按族連姻之間定其寸數視其切近使吏量宜相助猶可說也近來則以其所逋多寡必盡無遺分排至及一族之一族査頓之査頓者實爲平民之痼弊雖以臣今行所聞者言之昨年面任之逋欠乃爲分定於本面先奪面里所畜牛馬騷擾狼籍民不能堪云大抵面任若只受其當戶之還則一身之逋何若是夥然以至該面之徵如彼其殘酷哉此莫非倉邑符同弄奸之致臣於出道之日關飭於本邑傳令於各面使之痛禁面任輩借戶多受之弊而此不但楊廣而已卽是一道之通患若不嚴加禁斷隨現重勘則吏鄕之無憚益甚民人之受困轉甚亟令廟堂另飭道臣卽爲別關知委於營下邑奸猾之多逋替徵者繩以重律使自備納隣族之不得不徵者量宜酌定無至濫雜俾千萬不當之類免橫侵難支之患○衿川廣州水原治道摘奸史官鄭文始書啓曰三邑民情大抵論之年事之災荒煞有分數閭里之光景隨處各異以臣經過之所見果川則多稔少荒無異常年衿川則坪無全棄之處面多免災之畓比之果川別無優劣水原則沿海之地頗多災荒還穀之分數代納身布之分等停退已下開倉之前抄戶之論音傳誦於坊曲災結之俵給一循於道啓班戶之稍有知識者每誦論音之恩敎相對攢祝間多感泣而鶉衣垂橐之類莫不相告欣欣顯有自得之色姑無遑汲之廬一衿川縣監洪景厚衙倉新建之役御路修治之節亦箸誠勤自殫心力而至於民事自恃鍊熟凡干政令多委吏鄕一邑大政專在俵災而初無一坪躬檢之事且本縣實結只是二百九十六結零而巡營給災至爲一百五十一結之多則較諸元結幾過其半而災總則舊初不爲二十三結零流來災爲九十結零舊初不名色固是永災而流來災稱號誠爲可怪故臣於潛行之時多歧廉探六面三十六村之內無處不泩而所謂流來災或多還起之處依例收稅而書員輩潛自偸食隱不告官每以今年之災混置報營之數以爲幻弄之計還起十八結都歸渠輩之囊橐座首三結監官三結吏房二結都書員七結面書員三結各自分衿殆同應食災結偸弄邦憲最嚴則一任吏鄕全不致察使莫重災結有此消瀜者糾以常憲難免其罪臣於出道之後監色偸弄之罪各別嚴治流來災名中還起十八結則移文畿營使之還錄一停退抄戶則只憑面報不爲親執致有濫漏之歎不無稱冤之端臣於暗行時亦爲目見其不當入而入當入而不入者故出道之後嚴査委折則抄簿成於一夜之內在拔在於面任之口一里五十餘戶之村只有一人之見抄兄弟各居稍實之家亦有兩戶之竝抄故該面任等竝爲懲治待本官下來更爲親執精抄之意嚴飭一本縣稷還竝留庫爲一千一百餘石而其中七百石則報營作租矣以今災歲之故更以三分二租三分一本色分定捧上七百石稷還分給於近千石還民則每石所受多不過八九斗而每戶之一石分給者極爲可訝故嚴刑査問則昨年舊還中租代稷捧上者爲一百五十石而今春分還時擅自加分混與七百石稷而作租還穀法意何等重大則無朝令而任自代捧不報營而惟意加分誠極可駭且當此災年受稷納租民情誠爲可矜一造舍時工匠料錢每日米則三升錢則廿五葉而役軍雇價每日爲二錢五分固無稱冤之事柱樑村木已自巡營分數區劃而至於椽木及修粧所入木物則倂於境內私養之山計數斫取椽木則每一箇五分式磨鍊修粧所入初無給價之事而斫取之際吏校輩以其顏私任其取捨或有全一岡斫取者或有一株松不犯者此爲不均之歎臣於出道後各該校吏等從輕重治罪一治道時民戶則或十五六日或十三四日分日赴役而雇價每日爲一錢牛馬貰亦如之班戶則或三四日或一二日赴役而無奴班戶初不擧論其中稍有知識之班戶皆以爲御路修治國民之役以此受價義所不敢所受雇價或多還納而校吏輩不無中間乾沒之弊至於赴役日子之差殊不均亦由吏校操縱之致官不及察民或爲怨治道時株木亦皆斫取於班賤墳山私養之木無論株數之多寡初無分錢之給價作路時田畓割入處間多有之聞自本官尺量長廣將爲計數給價而姑無分給之事臣於出道後偸食雇價之吏隸排役不均之校鄕竝爲懲治一本縣免稅條爲四十七結而元稅則竝均廳納每結所捧不過六兩一錢八分而自昨年此外又有加捧之數云民多稱冤詳査於該色則其所加捧者每結爲二兩八錢五分而補用於官廳排朔云田畓稅法本自嚴重而今此加捧合爲一百三十二兩五錢四分之多其不法之罪在所難免一勅需朱新捧者或多以錢代捧而每斗五錢式一石價爲七兩五錢民多爲言故査問委折則新捧中二十四石該縣監執錢於民間十七石以本色又爲貸用待官需捧上以爲還充之計云勅需之法雖升合之米不得擅用今此執錢那移之數至於四十一石之多監色輩爲先嚴刑懲礪一延齡君墳墓內案山伐木事則松雜木合爲一百三十株而八十株可爲小椽之木五十株不過穉松之類備郞摘奸兩次來往而班賤墳山大路所經數三處招問山主以伐木與否而已初無踏審之事而面里迃僻處竝與招問山主而不爲一本邑與果川水原捧糴色落之規各自不同本邑則色三升落三升果川水原則色一升落五升大抵色落之規色一落三雖非法典之所載自是通行之例規而三邑之獨捧六升者雖爲流來謬習亦係災民之一弊臣於出道後移文畿營使之釐正一養戶之弊亦有朝禁而小民之害莫此爲其雖在常年爲守令者亦當嚴戢吏鄕無或犯科而況當災年任其操縱實爲痛駭臣於出道之後其中最甚者數人嚴囚縣獄以爲付本官懲治之地一露梁鎭餉米元還則以錢代捧耗色落則以本色捧上者特出於恤民之盛德而今番暗行時竝爲廉探則耗色落或以一兩五六錢代捧石加里加捧二升米初無一人出給之事故出道嚴査則代捧一款皆是保主人等防納之所致石加里則未及知委不得盡爲還給而今十一日始給四人云特敎申飭之下已過一望而尙不盡數出給極爲痛駭庫色棍治懲勵後三日內盡數追給之意另加嚴飭而保主人防納之弊亦爲禁斷楊花鎭則耗色落代錢或捧一兩五六錢多或至二兩而出道査問則亦皆保主人所爲云故不能禁戢之鎭屬略加懲治